﻿ POLITICI SOCIALE ROLUL ORGANIZAŢIILOR MUTUALE ÎN CADRUL 1 ASOCIATIV PENTRU VÂRSTA A TREIA ÎN ROMÂNIA MIHAELA LAMBRU n ultimii ani, problematica complexă a serviciilor sociale pentru vârsta a treia a căpătat amploare, pe fondul Î presiunilor demografice, provocărilor economice şi sociale. Articolul de faţă îşi propune să „decupeze” din realitatea organizaţională complexă acoperită de sectorul neguvernamental, zona specifică asociaţiilor active în domeniul vârstei a treia. Pornind de aici, articolul îşi propune să scoată în evidenţă contribuţia şi importanţa organizaţiilor de ajutor mutual în dezvoltarea cadrului asociativ pentru vârsta a treia. Pentru a realiza tipologia organizaţiilor neguvernamentale active în domeniul vârstei a treia am pornind de la analiza cadrului legislativ pentru organizaţiile neguvernamentale din România. Pe lângă legislaţia cadru privind asociaţiile şi fundaţiile, respectiv OG26/2000, există şi o bogată legislaţie secundară care defineşte specificul unor structuri de tip asociativ pornind de la criterii precum obiective, domeniu de activitate, grup-ţintă. Această analiză ne-a permis să identificăm tipuri de organizaţii neguvernamentale activând în domeniul vârstei a treia. Pornind de la această tipologie am analizat datele cu privire la organizaţiile negurnamentale active în domeniul vârstei a treia din baza de date INS cuprinzând organizaţii active care au depus bilanţ fiscal pentru perioada 2000–2009. Analiza secundară de date a fost realizată în cadrul programului „PROMETEUS – dezvoltarea economiei sociale în România prin cercetare, educaţie şi formare profesională la standarde europene” finanţat POS DRU. Cuvinte-cheie: asociaţii mutuale şi de ajutor reciproc, asociaţii de pensionari, asociaţii neguvernamentale, economie socială, vârsta a treia, servicii sociale pentru vârsta a treia. CADRU TEORETICO-METODOLOGIC DE ANALIZĂ A ORGANIZAŢIILOR MUTUALE PENTRU VÂRSTA A TREIA În toate ţările Europei de Vest după cel de-al Doilea Război Mondial, am asistat la o dezvoltare puternică a cadrului asociativ pentru vârsta a treia, determinat de schimbările structurale care au avut loc în zona urbanizării şi industrializării, Adresa de contact a autorului: Mihaela Lambru, Facultatea de Sociologie şi Asistenţă Socială, Bd. Schitu Măgureanu nr. 9, sector 5, Bucureşti, email: lambruadf@b.astral.ro. 1 Articolul a fost realizat pe baza datelor obţinute în cadrul proiectului „PROMETEUS- dezvoltarea economiei sociale în România prin cercetare, educaţie şi formare profesională la standarde europene”, Contract: POSDRU/84/6.1/S/57676. 398 MIHAELA LAMBRU 2 maturizării şi extinderii stat-ului bunăstării, la care se adaugă elemente care ţin de schimbări la nivelul familiei şi vieţii comunitare. Printre toate elementele menţionate mai sus, un reper deosebit de important în analiza evoluţiei cadrului asociativ pentru vârsta a treia îl reprezintă dezvoltarea şi extinderea sistemelor de securitate socială. Pornind de la cele două mari modele de organizare a sistemelor de securitate socială, respectiv cel bismarkian (introdus în Germania prin extinderea succesivă a sistemului de asigurări pentru muncitori prin stabilirea asigurărilor de sănătate în 1883, asigurărilor privind accidentele de muncă în 1884 şi asigurările privind acoperirea riscurilor de bătrâneţe şi invaliditate în 1999) şi cel beveridgian (prin introducerea, în 1942, a planului Beveridge privind sistemul de securitate socială), în întreaga Europă postbelică se extind sistemele publice de asigurări sociale. Toate aceste sisteme naţionale de securitate socială prezintă o arhitectură complexă, încercând să asigure cât mai bine unitatea sistemului şi acoperirea cât mai largă a populaţiei prin sistemul de asigurări sociale publice, prin integrarea treptată a regimurilor de asigurări distincte preexistente dezvoltării sistemului public (prin extinderea progresivă a acoperirii prin asigurări publice a unor categorii largi de populaţie, integrarea unor regimuri independente şi prin dezvoltarea unor regimuri speciale pentru populaţia neacoperită prin sistemul de asigurări publice). Dacă ne uităm la arhitectura sistemelor publice de asigurări sociale dezvoltate după 1945, în Europa, observăm faptul că ele reprezintă un mozaic de regimuri de asigurări ataşate, care s-au integrat progresiv şi variat, în funcţie de modelul de stat al bunăstării existent în fiecare ţară (Esping-Andersen, 1990). O parte dintre aceste regimuri integrate în cadrul sistemelor publice de securitate socială au rădăcini mutualiste (de tip „societate mutuală” sau „societate de ajutor reciproc”). Aceste asociaţii mutuale nu reprezintă doar un element care ţine de istoria dezvoltării sistemelor publice de asigurări sociale, o parte dintre ele continuând să funcţioneze până astăzi. În funcţie de contextul social-politic şi ideologic, de contextul economic propriu fiecărei ţări şi pe perioade istorice distincte, asociaţiile mutuale şi regimurile de asigurări mutuale au avut evoluţii specifice şi au însoţit peste tot în Europa dezvoltarea sistemelor publice de asigurări sociale. Dezvoltarea sistemelor publice de asigurări sociale, şi în special dezvoltarea sistemelor de pensii, joacă un rol important în dezvoltarea şi evoluţia cadrului asociativ pentru vârsta a treia. Alături de sistemul public de asigurări, un rol important în acoperirea riscurilor pentru vârsta a treia îl au sistemele complementare de asigurare. Aceste sisteme complementare se referă la asigurări de pensii complementare şi supracomplementare, operaţiuni de prevedere (care acoperă riscul de deces sau riscuri de sănătate, riscuri legate de integritatea fizică şi invaliditate etc.) şi implică două categorii de actori, care au dreptul de a realiza acest tip de activitate peste tot în Europa: societăţi mutuale de asigurare şi societăţi capitaliste de asigurare. 3 ROLUL ORGANIZAŢIILOR MUTUALE ÎN CADRUL ASOCIATIV 399 Dezvoltarea protecţiei sociale complementare a condus, peste tot în Europa, la multiplicarea nivelurilor de protecţie socială: sistemelor obligatorii progresiv generalizate fiindu-le ataşate trei alte niveluri de protecţie: – o protecţie complementară, la început facultativă, apoi progresiv stabilită ca obligatorie şi extinsă la toţi angajaţii (pensia complementară şi asigurările de şomaj); – în multe ţări europene s-au dezvoltat sisteme de asigurare complementare de întreprindere, obligatorii pentru salariaţi prin contractul colectiv de la nivel de unitate economică; – sisteme de protecţie facultative şi individuale, care pot fi gestionate de societăţi de asigurare mutualiste (de sănătate şi asigurări generale) sau capitaliste. Pentru mutualităţi, această evoluţie istorică a presupus, într-un prim moment, după instaurarea sistemelor publice de asigurare, o perioadă de criză, fiind nevoite să facă faţă unei duble concurenţe, dinspre sectorul public şi cel capitalist. Cu timpul, structurile mutualiste s-au organizat, regrupat şi asociat, reuşind să reziste pe piaţă, să se dezvolte şi să-şi negocieze mai bine poziţia. În ultimii douăzeci de ani au avut loc o serie de evoluţii specifice pentru lumea organizaţiilor mutualiste, cu caracter adaptativ şi de dezvoltare, caracterizate prin: dezvoltarea ofertei de asigurare (general şi în domeniul sănătăţii), dezvoltarea de filiale şi extinderea numărului de aderenţi, o apropierea strategică de băncile cooperatiste pentru a dezvolta produse de asigurare şi prin reţelele bancare. Pe lângă rolul important legat de dezvoltarea sistemelor publice de asigurări sociale, un alt element care a influenţat evoluţia cadrului asociativ pentru vârsta a treia l-a reprezentat evoluţia cadrului juridic legat de funcţionarea asociaţiilor şi fundaţiilor. În România, legea 21/1924, inspirată din legea franceză din 1901, modernizată prin O.G. 26/2000 oferă un cadru legislativ generos şi flexibil care oferă posibilitatea unei largi tipologii de organizaţii să se constituie şi să funcţioneze. Astfel, regăsim în „lumea asociativă” din România organizaţii cu scopuri variate, cu modalităţi de funcţionare eterogene, cu istorii particulare şi foarte diverse. Există destul de puţină literatură de specialitate la nivel internaţional dedicată studiului dezvoltării cadrului asociativ pentru vârsta a treia. Dar există şi câteva studii foarte interesante care surprind foarte bine aspecte legate de maturizarea şi consolidarea organizaţiilor pentru persoanele vârstnice şi dezvoltarea politicilor publice în domeniu. • Rose (1965), analizând asociaţiile voluntare pentru vârsta a treia din Statele Unite, remarcă creşterea numărului de asociaţii şi comentează faptul că acestea acordă atenţie din ce în ce mai mult, pe lângă activităţile sociale şi recreative, activităţilor de advocacy. Unele dintre aceste organizaţii încep să 400 MIHAELA LAMBRU 4 funcţioneze ca şi grupuri de presiune, încercând să influenţeze deciziile de politică publică pentru ameliorarea condiţiilor de viaţă. • Pratt (1983), analizând modul în care asociaţiile pentru persoanele vârstnice din Statele Unite au reuşit să impună pe agenda federală, începând cu anii ’70, problematica vârstei a treia, observă procesul de maturizare şi creştere de capacitate de advocacy pentru aceste organizaţii. El ilustrează această maturitate prin mai multe aspecte: au devenit mai bine organizate, mai eficace în comunicarea intereselor proprii şi au devenit mai puternice financiar. Pe lângă aceste elemente, un rol foarte important în emanciparea asociaţiilor pentru persoanele vârstnice l-a avut creşterea interesului opiniei publice pentru această problematică. Pratt este autorul care a discutat, pentru prima oară, despre gray lobby . În acelaşi registru merită menţionată şi lucrarea lui Viriot-Durandal (2003) privind dezvoltarea asociaţiilor pentru apărarea drepturilor sociale ale pensionarilor în Franţa, autorul prezentând şi analizând minuţios modul în care aceste organizaţii s-au structurat şi au dezvoltat strategiile de influenţare a politicilor publice. • Hartoyan (1981), analizând comparativ performanţele în materie de advocacy ale organizaţiilor pentru vârstnici, consideră că acestea sunt mult mai puţin impresionante, comparativ cu alte grupuri de interese. • Guillemard A. M. (1986) propune o grilă de lectură a modalităţilor în care s-a structurat politica pentru vârsta a treia în Franţa. Ea identifică trei perioade distincte, ale căror orientări au marcat viaţa asociativă a persoanelor vârstnice din mai multe ţări occidentale. În prima perioadă domină imaginea bătrâneţii ca indigenţă, iar această idee a avut o valoare exemplară, fiind inclusă în educarea generaţiilor de adulţi şi copii din clasele populare care erau educaţi în spiritul economisirii şi prevederii. A doua etapă este marcată de creşterea statului bunăstării şi este caracterizată printr-o ideologie a vârstei a treia active şi participative, iar accentul se mută de pe prevedere pe asigurare. Pe acest fond se dezvoltă mult sectorul asociativ specific, iar discursul de policy e centrat pe ameliorarea condiţiilor de viaţă pentru vârsta a treia, inclusiv în ceea ce priveşte asociaţiile mutuale de credit pentru pensionari. Acest trend continuă în a treia etapă, cu accente specifice pe creşterea calităţii vieţii. Dar în această etapă asistăm şi la apariţia unor teme noi, care domină până astăzi, cum ar fi problematica reformei pensiilor. Guillemard îşi propune să arate că dezvoltarea sectorului asociativ pentru vârsta a treia, inclusiv cel mutual, este indisolubil legat de evoluţia politicilor sociale, de situaţia economică şi demografică. SECTORUL ASOCIATIV PENTRU VÂRSTA A TREIA ÎN ROMÂNIA După 1990, odată cu dezvoltarea sectorului asociativ, asistăm şi în ţările CEE la cristalizarea unor astfel de structuri dedicate problematicii vârstei a treia. În 5 ROLUL ORGANIZAŢIILOR MUTUALE ÎN CADRUL ASOCIATIV 401 România, unde studiile cu privire la întregul sector asociativ se află de abia la început, nu avem o literatură de specialitate dedicată acestui subiect. Majoritatea studiilor privind vârsta a treia sunt de tip studii de gerontologie socială, studii din domeniul analizei serviciilor sociale pentru vârsta a treia (ex. problema dependenţei, servicii la domiciliu versus instituţionalizare etc.). Încercând o tipologie generală, pornind de la criteriul obiectivului declarat al organizaţiei, putem spune că se disting următoarele mari categorii de structuri asociative: – o primă categorie o reprezintă cea a organizaţiilor militante, cele care reflectă diversitatea de interese şi de valori prezente la nivelul societăţii, cele care au ca principal obiectiv apărarea de drepturi cetăţeneşti şi susţinerea de cauze sociale; – o a doua categorie e reprezentată de organizaţii care oferă servicii membrilor. Adeziunea este maniera principală de a finanţa aceste tipuri de structuri (aderăm pentru a avea acces la un anume serviciu) şi adesea aceste organizaţii sunt capabile să mobilizeze efective importante de voluntari. Această categorie este aceea a organizaţiilor sau societăţilor mutuale, asociaţiilor de ajutor reciproc; – a treia categorie o reprezintă organizaţiile care oferă servicii altor persoane decât membrilor proprii. Aici regăsim fie organizaţii de tip caritabil sau umanitar, care funcţionează în principal cu voluntari şi sunt finanţate, preponderent, din donaţii, fie asociaţii care oferă servicii sociale (în sensul larg al termenului, incluzând aici şi servicii in domeniul sănătăţii, educaţiei, loisir etc.) prin intermediul salariaţilor proprii, o bună parte a resurselor utilizate de aceste organizaţii fiind publice (granturi, subsidii etc.). Această subcategorie, de altfel, furnizează o mare parte din locurile de muncă create în zona economiei sociale. Este dificil să realizăm o tipologie care să reflecte perfect diversitatea de structuri asociative, fiecare încercare de acest tip fiind oarecum simplificatoare. Dar utilizând acest model putem să „decupăm” mai bine din peisajul larg asociaţionist zona specifică de acţiune pentru asociaţiile vârstei a treia, incluzând aici organizaţiile care activează în domeniul economiei sociale. Peisajul asociaţiilor pentru vârsta a treia nu este unul omogen. Se pot face mai multe tipologii, pornind de la criterii diferite: • după talie, tip de aderenţi, tip de activitate, obiective urmărite şi funcţii asumate, după tipul de activism etc.; • organizaţii cu scop expresiv (interese, preocupări, hobby-uri etc.) şi asociaţii cu scop instrumental (apărare/obţinere interese şi drepturi, advocacy). Pornind de la datele INS conţinând informaţii despre organizaţiile neguvernamentale active, cele care au depus bilanţ fiscal anual pentru perioada 2000–2009, am selectat organizaţiile activând în domeniul vârstei a treia, după cum urmează în continuare. 402 MIHAELA LAMBRU 6 Asociaţiile de pensionari Asociaţiile de pensionari peste tot în lume reprezintă interesele celor care au părăsit viaţa profesională şi au scopul de a le apăra interesele. Activitatea lor s-a diversificat foarte mult în ultimele decade. Regruparea asociativă a pensionarilor porneşte de la identificarea unor insatisfacţii sau îngrijorări legate de riscul marginalizării şi problemelor legate de calitatea vieţii. Nu mai puţin important pentru aceste asociaţii este să genereze noi tipuri de solidarităţi, iar susţinerea financiară şi cu servicii specifice în momente de criză este o expresie a acestei solidarităţi. În unele ţări europene (Belgia, Franţa), asociaţiile de pensionari au continuat să evolueze după anii ’50 ca structuri mutualiste, oferind, pe lângă alte tipuri de activităţi specifice, servicii de asigurare/reasigurare. Aceste servicii erau realizate prin formule de tip contractual sau devolutiv, în relaţie cu statul, ca parte integrantă a sistemelor de securitate socială. În România regăsim aceste asociaţii de pensionari reglementate prin legea 502/2004 care stabileşte condiţiile de înfiinţare şi funcţionare a acestor tipuri de asociaţii. Casele de Ajutor Reciproc ale Pensionarilor (CARP) CARP-urile reprezintă organizaţii mutuale, cu o istorie instituţională îndelungată, funcţionând teritorializat şi oferind diverse servicii membrilor, inclusiv acces la creditare (împrumuturi). Şi aceste organizaţii au o lege specifică, respectiv 540/2002. Nici în cazul CARP nu avem o evoluţie către activităţi de asigurare/reasigurare. Asociaţii oferind servicii pentru vârsta a treia – a) asociaţii având drept grup-ţintă principal vârstnicii şi b) asociaţii având grup-ţintă secundar (printre altele) vârstnicii Asociaţiile oferind servicii pentru vârsta a treia sunt organizaţii nemutuale fără legislaţie secundară specifică (funcţionând pe baza legislaţiei-cadru privind asociaţiile şi fundaţiile, OG 26/2000), activând în domeniul serviciilor sociale. Pornind de la criteriul grup-ţintă, regăsim asociaţii având vârstnicii ca grup-ţintă principal (ex. Fundaţia Geron) sau secundar (ex. Fundaţia Vodafone). Pornind de la analiza datelor de bilanţ înregistrate la INS, putem preciza câteva elemente de structură şi dinamică specifice pentru aceste organizaţii, mutuale sau nu, având ca grup-ţintă (principal sau secundar) vârsta a treia. Astfel, raportând la numărul total înregistrat de asociaţii şi fundaţii active din România, asociaţiile privind vârsta a treia reprezintă, la nivelul anului 2009, un procent de 3,66% din totalul organizaţiilor neguvernamentale existente. 7 ROLUL ORGANIZAŢIILOR MUTUALE ÎN CADRUL ASOCIATIV 403 Numărul organizaţiilor neguvernamentale active (fie ele asociaţi sau, fundaţii) axate pe problematica vârstei a treia a cunoscut un trend uşor pozitiv pentru perioada 2000–2009 (de la 725, în 2000 la 852, în 2009), dar prin raportare la totalul celor active, ponderea acestui tip de organizaţii a cunoscut un trend de dezvoltare descrescător pentru perioada 2000–2009 (de la 6,67%, în 2000 la 3,66%, în 2009). Organizaţiile având grup-ţintă vârsta a treia sunt bine reprezentate în cadrul organizaţiilor mutuale. În acest segment de organizaţii (CAR, CARP, alte organizaţii mutual şi de ajutor reciproc) procentul CARP este de 21,30%. La nivelul anului 2009 erau înregistrate un număr de 906 organizaţii mutuale, din care CAR salariaţi – 704, CAR pensionari – 193, alte organizaţii mutuale – 9 (Tabelul nr. 2). Tabelul nr. 1 Evoluţia numărului de organizaţii neguvernamentale pentru vârsta a treia raportat la numărul total de organizaţii neguvernamentale active 2000 2005 2007 2008 2009 Asociaţii pentru vârsta a treia 725 789 810 803 852 Total ONG 10863 17107 20005 21129 23295 % asociaţii pentru vârsta a treia din total ONG 6,67% 4,61% 4,05% 3,80% 3,66% Sursa: calculaţii date INS, 2011. Tabelul nr. 2 Evoluţia numărului de organizaţii mutuale Tip organizaţie 2000 2005 2007 2008 2009 CAR Salariaţi 247 571 657 659 704 CAR Pensionari 134 171 186 178 193 Alte organizaţii de ajutor reciproc 15 14 11 9 9 Total organizaţii mutuale 396 756 854 846 906 Sursa: calculaţii date INS, 2011. ORGANIZAŢII NEGUVERNAMENTALE PENTRU VÂRSTA A TREIA Pe baza datelor Institutului Naţional de Statistică pentru perioada 2000–2009 putem defini o imagine de ansamblu asupra asociaţiilor care desfăşoară activităţi cu şi pentru vârstnici. În perioada amintită, trendul a fost crescător în ceea ce priveşte asociaţiile de pensionari (de la opt organizaţii în 2000 la 55 în 2009), asociaţiile axate pe problematica vârstei a treia (de la 21 organizaţii în 2000 la 58 în 2009) şi CARP (de la 134 organizaţii în 2000 la 193 în 2009) şi uşor descrescător în ceea ce priveşte asociaţiile care furnizează şi servicii pentru vârstnici (de la 562 organizaţii în 2000 la 546 în 2009) (Tabelul nr. 3). 404 MIHAELA LAMBRU 8 Tabelul nr. 3 Evoluţia numărului de organizaţii – vârsta a treia Asociaţii vârsta a treia 2000 2005 2007 2008 2009 Asociaţii pensionari 8 27 32 40 55 Asociaţii axate pe problematica vârstei a treia (grup 21 42 53 58 58 ţintă principal) CAR Pensionari 134 171 186 178 193 Asociaţii care oferă şi servicii (grup ţintă secundar) 562 549 539 527 546 pentru vârstnici Total organizaţii vârstnici 725 789 810 803 852 Sursa: calculaţii date INS, 2011. Constatăm din situaţia prezentată că peste 60% din organizaţiile oferind servicii pentru vârsta a treia aparţin categoriei asociaţiilor care au grup ţintă secundar vârstnicii şi problemele lor. Referitor la distribuţia pe judeţe a organizaţiilor active, CARP (Harta 1) şi toate organizaţiile privind vârsta a treia cumulate (Harta 2) observăm existenţa unui număr mai mare de organizaţii în zone dezvoltate din punct de vedere economic (Cluj, Bucureşti-Ilfov, Prahova, Dâmboviţa, Iaşi, Hunedoara). Harta 1 Distribuţia pe judeţe a CARP 9 ROLUL ORGANIZAŢIILOR MUTUALE ÎN CADRUL ASOCIATIV 405 Harta 2 Distribuţia pe judeţe a organizaţiilor având grup-ţintă principal sau secundar vârsta a treia CONCLUZII Articolul de faţă a pus în evidenţă faptul că există o varietate de structuri asociative pentru vârsta a treia în România, iar CARP-ul reprezintă un tip de astfel de structură asociativă, răspunzând nevoilor de finanţare şi servicii pentru pensionari (în special pentru cei cu venituri mici). Necesitatea lor socială este susţinută/ dovedită şi de numărul mare de aderenţi – numai Federaţia „Omenia” raportează pentru 2010 un număr de 1 400 000 de persoane înscrise în organizaţiile 2 . membre Ne putem uita la aceste asociaţii ca la o oportunitate pentru vârstnici de a accesa resurse actuale sau potenţiale pentru satisfacerea unor nevoi. Aceste nevoi sunt atât de securitate financiară, dar şi de socializare şi servicii sociale. Acest lucru se observă din tendinţa asociaţiilor CARP studiate de a-şi diversifica şi zona de servicii sociale. Asociaţiile mutuale de credit şi ajutor reciproc sunt active la nivel local, fac parte din viaţa comunităţii şi reprezintă o resursă pentru comunitatea locală. 2 Vezi revista „Omenia” a Federaţiei Naţionale CARP „Omenia”, nr. 4(8) decembrie 2010. 406 MIHAELA LAMBRU 10 Experienţa asociaţiilor de tip CARP sau a celor din reţeaua FDAAM (între cele două structuri federative existând proiecte de colaborare consistente) demonstrează potenţialul de inovaţie socială pe care astfel de organizaţii îl au, rolul lor deosebit în a genera şi susţine solidaritatea şi dezvoltare locală. Înţelegerea potenţialului pe care îl pot avea aceste tipuri de organizaţii mutuale în dezvoltarea de alternative de servicii sociale şi creşterea accesului la resurse financiare pentru vârsta a treia este grevată de o serie de dificultăţi care ţin de cunoaşterea şi înţelegerea modului de funcţionare a acestor structuri asociative pe care le prezentăm în paragrafele următoare. O primă categorie de dificultăţi sunt cele care ţin de corecta înţelegere a modului cum funcţionează aceste organizaţii hibride şi de valoarea socială şi economică a acestora (aceste organizaţii produc bunuri şi servicii, creează locuri de muncă şi dezvoltare economică, generează inovaţie socială, solidaritate şi stabilitate). Acestea pot fi depăşite prin susţinerea studiilor de impact în domeniu, prin dezvoltarea unui registru naţional dedicat entităţilor economiei sociale şi de implementarea modelului CIRIEC de conturi satelit (Bareo Tajeiro, 1990; Salamon, 2010). A doua categorie de dificultăţi ţine de înţelegerea şi acceptarea faptului că pe piaţă există şi alte tipuri de organizaţii în afara organizaţiilor publice şi organizaţiilor private capitaliste, că trebuie făcută distincţia dintre structura de proprietate şi tipul de activitate. Aceste dificultăţi pot să fie depăşite prin deschiderea dialogului sistematic între guvern şi reprezentanţii organizaţiilor economiei sociale, prin stabilirea unei structuri dedicate, care să grupeze actori guvernamentali atât de la nivelul Ministerului muncii, protecţiei sociale şi familiei, Ministerului sănătăţii, Ministerului de finanţe, Ministerului economiei şi Ministerului IMM-urilor, reprezentanţi ai organizaţiilor cooperatiste şi organizaţiilor neguvernamentale, reprezentanţi de structuri federative şi persoane din mediul academic. O astfel de structură poate deschide calea unei reflecţii trans- sectoriale cu privire la utilitatea socială a domeniului economiei sociale, poate coordona şi susţine comunicarea între diverşi factori interesaţi, guvernamentali şi nonguvernamentali, publici şi privaţi. Pentru a înţelege problemeatică complexă a politicilor pentru vârsta treia nu este suficient să ne uităm numai la politicile din domeniul asigurărilor sociale. Politicile privind vârsta a treia se referă la ansamblul intervenţiilor publice, directe sau indirecte, explicite sau implicite, care structurează relaţia dintre îmbătrânire şi societate. În acest context, înţelegerea modului în care această categorie de vârstă participă la producţia şi structurarea de politici sociale este importantă, iar studierea cadrului asociativ pentru vârsta a treia reprezintă un spaţiu de analiză privilegiat. În ultimii douăzeci de ani, sectorul neguvernamental din România a generat modele 11 ROLUL ORGANIZAŢIILOR MUTUALE ÎN CADRUL ASOCIATIV 407 de servicii sociale alternative şi complementare pentru servicii privind vârsta a treia, dar şi alternative viabile economic şi social de acoperire suplimentară a unor riscuri precum excluderea de pe piaţa de credit a pensionarilor cu resurse mici, accesul redus la servicii de sănătate şi servicii de proximitate variate pentru vârstnicii săraci, sprijin şi acoperire de risc pentru familie în cazul unor evenimente dificile (deces) sau dezvoltarea de alternative pentru situaţiile de dependenţă. Prin articolul de faţă propunem un decupaj de detaliu al acestui cadru asociativ pentru vârsta a treia, propunând o tipologie a organizaţiilor din domeniu care include toate tipurile de iniţiative asociative, incluzând aici şi organizaţiile mutuale şi de ajutor reciproc. BIBLIOGRAFIE 1. Archamboult, E., L’économie sociale en France dans une perspective europeènne, în “CIRIEC”, Paper 04, 2008. 2. Bareo Tajeiro, J., Concepto y agentes de la economia social, în “Revista CIRIEC Espagna”, no. 8, 1990, pp. 109–117. 3. Birchal, A., ed., The New Mutualism in Public Policy, London and New York, Routledge, 2001. 4. Defourny, J., The Origins, Formes and Roles of a Third Major Sector, în Defourny, J. şi Monzon-Campos, J. L. (eds.), Economie Sociale – The Third Sector, Bruxelles, De Boeck, 1992, pp. 27–49. 5. Esping-Andersen, G., The Three worlds of the Welfare State, Cambridge, Polity Press, 1990. 6. Guillemard, A. M., Le declin du social, Paris, PUF, 1986. 7. Hansmann, H., The Ownership of the Entreprise, Cambridge, London, The Belknap Press of Harvard University Press, 1996. 8. Hartoyan, R. A, Interest Group and Aging Policy, în Hudson R., (editor), Aging in Politics: Process and Policy, Springfield, Charles C. Thomas, 1981, pp. 80. 9. Johnson, P., Saving and Spending: The working class economy in Britain 1870–1939, Oxford, Clarendon Press, 1985, pp. 76–77. 10. Pratt, H. J., National Interest Groups Among the Elderly: Consolidation and Constraint, în Brown, W. P. şi Olson, L. K. (eds.), Aging and Public Policy. The Politics of Growing Old, Westport, Greenwood Press, 1983. 11. Rose, A. M., Peterson W. A. (coord.), Older People and Their Social World, Philadephia, F. A. Davis, 1965. 12. Salamon, M. L., Putting the Civil Society Sector on the Economic Map of the World, în “Annals of Public and Cooperative Economics”, 81: 2, 2010, CIRIEC. 13. Viriot Durandal, J-Ph., Le pouvoir gris. Sociologie des groupes de pression de retraités, Paris, PUF, 2003. * 14. Manual for drawing up satellite account for companies in the social economy: ** cooperatives and mutual societies, 2006, CIRIEC, http://ec.europa.eu/entreprise/entrepreneurship/coop/ projects- studies/project4.htm. * 15. Les services sociaux et de santé d’interêt general: droits fondamentaux versus marché ** interieur?, Raportul SSIG, Bruxelles, Bruylant, 2006. 408 MIHAELA LAMBRU 12 n the last years, the policy debates around the complex issues of social services for old age have increased in Romania. As I in many other social services areas, the nongovernmental organizations represent a valid option for service delivery. The present article has a double aim: to present the specific features of the nongovernmental organizations active in the area of old age and, at the same time, to propose a typology of the organizations involved in various service areas for old age, in Romania. Among those identified organizations, an important role is covered by mutual aid associations for pensioners (CARP), associative structures belonging to the social economy sector, and representing an interesting solution for various challenges determined by the evolution of the Welfare State in Romania. Keywords: mutual aid associations, nongovernmental associations, social economy, old age, social services for elderly. Primit: 19.09.2011 Acceptat: 27.10.2011 Redactori: Ioan Mărginean, Manuela Sofia Stănculescu 